**Priloga 4: 2.4. Predvidene vrste operacij - Vodilni projekti (kratek opis)**

V procesu priprave tega dokumenta so imeli deležniki v regiji več možnosti, da predlagajo in identificirajo projekte za prehod regije v brezogljično družbo. Med pripravljenimi projekti so bili med vsemi deležniki, tako na regionalni kot na nacionalni ravni, kot vodilni, pripoznani projekti, ki v največji meri odgovarjajo na razvojne potrebe za reševanje izzivov prehoda :

Strateški cilj 2: Trajnostni, prožni in raznolik gospodarski razvoj

* **Center za demonstracijo in usposabljanje na področju brezogljičnih tehnologij (Kemijski institut) - Center DUBT**

Pomemben izziv prehoda v brezogljično družbo je krepitev kapacitet v regiji na področju raziskav in inovacij. K temu bo ključno prispevala prva javna raziskovalna organizacija v regiji, Center za demonstracijo in usposabljanje na področju brezogljičnih tehnologij, ki bo deloval kot notranja organizacijska enota Kemijskega Instituta Ljubljana. S tem se bo vzpostavila vloga regije kot vozlišča znanosti, ki bo pozitivno vplival na gospodarstvo na področju novih produktov in storitev, povezanih s prehodom v nizkoogljično družbo, obenem pa bo ugodno vplival tudi na raziskovalno, razvojno in inovacijsko dejavnost.

V okviru Centra za demonstracijo in usposabljanje na področju brezogljičnih tehnologij bo vzpostavljena raziskovalna infrastruktura, kjer bodo raziskovalci delovali v smeri prehoda industrije v moderno zeleno usmerjeno industrijo, kar je ključnega pomena z vidika konkurenčnosti in okoljske ozaveščenosti. Podprte bodo raziskave brezogljičnih tehnologij, kar vključuje baterijske sisteme, vodikove tehnologije, inovativne sisteme za shranjevanje in pretvorbo toplote.

* **Revitalizacija in opremljanje površin namenjenih ekonomsko poslovni infrastrukturi**

Ključna ovira za nadaljnji razvoj gospodarske dejavnosti v regiji je pomanjkanje prostih in ustrezno opremljenih poslovnih površin tako za lokalna podjetja, ki želijo širiti svojo dejavnost v regiji kot za privabljanje novih investitorjev, ki bi v regijo pripeljala dodatna delovna mesta in ugodno vplivala na izboljšanje poslovnega okolja. Večina poslovnih con v regiji (trenutno jih je 20) je polno zasedenih. V tistih, kjer je še prostor, je tega občutno premalo, da bi bil primeren za večje investicije (vir: RRA Zasavje, podatki občin, Zaključno poročilo projekta Metodologija za popis poslovnih con in subjektov inovativnega okolja na območju Slovenije[[1]](#footnote-1)). Na drugi strani ima regija velik obseg funkcionalno degradiranih območij, ki so posledica težke industrije in rudniške dejavnosti v preteklosti. Po podatkih končnega poročila projekta Celovita metodologija za popis in analizo degradiranih območij v Sloveniji je največja koncentracija degradiranih območij prav v zasavski regiji. Skupaj jih je bilo popisanih 42 v skupni površini 135,13 ha. Sanacija degradiranih območij in sprememba namembnosti predstavlja velik potencial za razvoj novih poslovnih površin, hkrati bo imela pozitiven vpliv na prostorski razvoj in kakovost okolja v regiji. Revitalizacija degradiranih površin za namene nastanka oziroma širitev ekonomsko poslovne infrastrukture (poslovnih con in podjetniških inkubatorjev) na prostoru občin v zasavski premogovni regiji je nujno potrebna, saj so pridobljeni predlogi podjetniških investicij s strani podjetij (Dewesoft, Steklarna Hrastnik, Herz na območju OIC Lakonca v občini Trbovlje, podjetja Vanema na območju OIC Kisovec, v občini Zagorje ob Savi, podjetja Nanocut na območju OC Rudnik, v občini Hrastnik) vezani v zelo veliki meri na potrebno vzpostavitev oz. širitev poslovnih con na tem območju, kjer se bodo izvajale investicije teh podjetij.

1. [CRP V5-1723 Metodologija za popis poslovnih con in subjektov inovativnega okolja na območju Slovenije, izvedba terenskega popisa in vzpostavitev ažurne evidenc](http://poslovnecone.uirs.si/portals/9/porocilo/Poslovne_cone_zakljucno_porocilo_UIRS_GIS.pdf)e [↑](#footnote-ref-1)